**Ελληνικό, 19 Φεβρουαρίου 2025**

**ΔΕΛΤΙΟ ΤΥΠΟΥ**

|  |
| --- |
| **ΥΠΑ: Ασκήσεις Επιχειρησιακής Ετοιμότητας Αεροδρομίων σε Έκτακτες Καταστάσεις**  Με αφορμή τη σεισμική διέγερση στην περιοχή των Κυκλάδων, η ΥΠΑ διενεργεί ασκήσεις ετοιμότητας για έκτακτες καταστάσεις σε επηρεαζόμενα αεροδρόμια.  Εκτελέστηκε με επιτυχία προγραμματισμένη άσκηση σε πραγματικό χρόνο (active trial) στον αερολιμένα Σαντορίνης με σενάριο την αδιάλειπτη παροχή υπηρεσιών Εναέριας Κυκλοφορίας από εναλλακτικό χώρο, αντί του χώρου του Πύργου Ελέγχου. Η άσκηση σχεδιάστηκε με συνεργασία των μονάδων ΥΠΑ - Fraport Greece, και σε συντονισμό με τις εμπλεκόμενες μονάδες, όπως είναι το Κέντρο Ελέγχου Περιοχής Αθηνών/Μακεδονίας, η ΕΜΥ και η Πυροσβεστική Υπηρεσία Σαντορίνης. Η άσκηση διήρκεσε περίπου 2 ώρες  και υλοποιήθηκε κατά τη διάρκεια πτήσης της Aegean Airlines. Μετά το πέρας της άσκησης, έγινε πλήρης καταγραφή των ενεργειών και των συμπερασμάτων, τα οποία μαζί με όλη την οπτικοακουστική ύλη, θα αποτελέσουν καθοδηγητικό υλικό για το σενάριο εναλλακτικού Πύργου Ελέγχου Αεροδρομίου, τόσο στον αερολιμένα Σαντορίνης, όσο και σε άλλα αεροδρόμια που παρέχει Υπηρεσίες Εναέριας Κυκλοφορίας η ΥΠΑ.  Παράλληλα, πραγματοποιήθηκαν δοκιμές και  στον Πύργο Ελέγχου Μυκόνου στα πλαίσια προετοιμασίας εκκένωσης του Πύργου λόγω εικονικής ακαταλληλότητας, έπειτα από φυσική καταστροφή, σύμφωνα με τα προβλεπόμενα στο Contingency Plan.  Επιπρόσθετα, πραγματοποιήθηκαν δοκιμές στα αεροδρόμια Πάρου, Νάξου, Σύρου και Μήλου για παροχή υπηρεσιών εναέριας κυκλοφορίας από όχημα, εκτός Πύργου Ελέγχου Αεροδρομίου, και αξιολογήθηκαν επιχειρησιακά θέματα λειτουργίας του αερολιμένα όσο και τεχνικά θέματα, όπως η ραδιοτηλεφωνική κάλυψη και η συνεργασία με την Πυροσβεστική Υπηρεσία και την ΕΜΥ σε τοπικό επίπεδο, αλλά και ο χρόνος απόκρισης του συστήματος σε κατάσταση έκτακτης ανάγκης. Στη Νάξο μετέβη και κλιμάκιο μηχανικών της Διεύθυνσης Τεχνικής Υποστήριξης της ΥΠΑ, όπου μαζί με το μηχανικό της πολεοδομίας εξέτασαν τις υφιστάμενες υποδομές, τις οποίες εξέτασε αρμοδίως και κλιμάκιο της Γενικής Διεύθυνσης Επιπτώσεων Φυσικών Καταστροφών του Υπουργείου Πολιτικής Προστασίας.    **Γραφείο Τύπου ΥΠΑ** |